ΓΡΑΠΤΗ ΕΡΩΤΗΣΗ E-3311/98

υποβολή: Cristiana Muscardini (NI) προς την Επιτροπή

(10 Νοεμβρίου 1998)

Θέμα: Πλατφόρμα υλικοτεχνικής υποστήριξης πολυτροπικών μεταφορών στο Κόμο

Με το δημοψήφισμα της 26ης Σεπτεμβρίου 1998, η Ελβετία αποφάσισε να αυξήσει το βάρος των φορτηγών αυτοκινήτων από 28 σε 40 τόννους και να επιβάλει οδικό τέλος για τη διέλευση από το έδαφός της. Η απόφαση αυτή θα επιφέρει, όπως υπολογίζεται, αύξηση της κυκλοφορίας στην επαρχία του Κόμο κατά 30 % περίπου. Πράγματι, ένα μέρος της κυκλοφορίας βαρέων οχημάτων που σήμερα πραγματοποιείται μέσω Λευκού Όρους, Μπρένερο και Φρεζύς θα κατευθυνθεί προς την επαρχία του Κόμο για να συντομεύσει τη διαδρομή. Η κυκλοφοριακή συμφόρηση στα σύνορα του Κιάσο, η οποία σήμερα έχει ήδη φτάσει στα όριά της, θα γίνει χαώδης με αποτέλεσμα, ορισμένες μέρες την εβδομάδα, να παραλύει εντελώς η κυκλοφορία. Για να αποφευχθούν δυσάρεστες καταστάσεις είναι, συνεπώς, απαραίτητη η δημιουργία σύγχρονης υποδομής. Το Εμπορικό Επιμελητήριο, ο δήμος, η νομαρχία και οι ενώσεις μεταφορικών εταιρειών και ιδιοκτητών φορτηγών αυτοκινήτων είναι αποφασισμένοι και συμφωνούν στην απαίτησή τους για μια πλατφόρμα υλικοτεχνικής υποστήριξης πολυτροπικών μεταφορών προς την οποία θα κατευθύνονται όλα τα βαρέα οχήματα που πρόκειται να διασχίσουν τα σύνορα. Το κέντρο αυτό, στο οποίο θα γίνεται ο εκτελωνισμός, θα περιλαμβάνει γενικές και τελωνειακές αποθήκες για τους χρήστες, το ίδιο το τελωνείο καθώς και την απαιτούμενη υποδομή για τους οδηγούς, όπως εστιατόρια και καταλύματα για διανυκτέρευση, καθώς και τεχνικές υπηρεσίες για το πλύσιμο και την επιδιόρθωση των οχημάτων, κλπ.

Μπορεί η Επιτροπή να μας πει:

1. Εάν έχει ήδη αξιολογήσει τις συνέπειες που το δημοψήφισμα αυτό μπορεί να έχει για το συνοριακό σταθμό του Κιάσο;

2. Εάν η πλατφόρμα υλικοτεχνικής υποστήριξης πολυτροπικών μεταφορών μπορεί να συμβάλει στην αποτροπή της περαιτέρω υποβάθμισης της κατάστασης του οδικού δικτύου;

3. Εάν θεωρεί ότι το σχέδιο αυτό είναι ικανό να βελτιώσει τη ροή των οδικών εμπορευματικών μεταφορών στον άξονα Βορρά - Νότου, και εάν θεωρεί ότι τούτο θα μπορούσε να περιληφθεί στα προγράμματα της πολιτικής μεταφορών;

Απάντηση του κ. Kinnock εξ ονόματος της Επιτροπής

(21 Δεκεμβρίου 1998)

Στο δημοψήφισμα που πραγματοποιήθηκε στις 27 Δεκεμβρίου 1998, η Ελβετία αποφάσισε να μην αυξήσει το όριο βάρους των βαρέων φορτηγών οχημάτων από 28 σε 40 τόνους. Το δημοψήφισμα είχε ως αντικείμενο μόνον την έκδοση ενός νομοθετικού πλαισίου που θα επιτρέπει στις Ελβετικές Αρχές να αποφασίσουν για την καθιέρωση οδικών τελών συναρτήσει της απόστασης σε κάποιο μεταγενέστερο στάδιο.

Το Αξιότιμο Μέλος του Ευρωπαϊκού Κοινοβουλίου αναφέρεται σε κάποιο έργο για μια "piattaforma logistica plurimodale" χωρίς να δίνει περισσότερες πληροφορίες. Οι μεταφορές που αναφέρονται φαίνεται να αφορούν μόνον τις οδικές, πράγμα που αφήνει ασαφή την "πολυτροπική" πτυχή του θέματος. Εάν το έργο έχει ως αντικείμενο έναν τερματικό σταθμό συνδυασμένων μεταφορών για την εξυπηρέτηση των σιδηροδρομικών-οδικών μεταφορών και τη διοικητική και εμπορική εξυπηρέτηση των εταιρειών που σχετίζονται με τις συνδυασμένες μεταφορές, ένα τέτοιο κέντρο θα συνέβαλε, κατ' αρχήν, στην αποσυμφόρηση των οδικών αξόνων και γενικότερα θα προωθούσε τις βιώσιμες μεταφορές. Ούτως ή άλλως θα χρειασθούν λεπτομερείς προτάσεις για να αξιολογηθεί το σχέδιο και οι διαδρομές που θα εξυπηρετούνται, η πιθανή στροφή από τις οδικές στις σιδηροδρομικές μεταφορές, οι απαραίτητες επενδύσεις και οι συνέπειες του ανταγωνισμού μεταξύ τερματικών σταθμών.

Τα κονδύλια για τα Διευρωπαϊκά Δίκτυα Μεταφορών (ΤΕΝ-Τ) μπορούν να χορηγηθούν βάσει του κανονισμού (ΕΚ) 2236/95 του Συμβουλίου της 18.09.1995, ο οποίος καθορίζει γενικούς κανόνες για τη χορήγηση κοινοτικής χρηματοδοτικής ενίσχυσης για τα διευρωπαϊκά δίκτυα(1). Μόνον έργα κοινού ενδιαφέροντος που περιλαμβάνονται στις κατευθύνσεις για την ανάπτυξη του διευρωπαϊκού δικτύου μεταφορών(2) μπορούν να χρηματοδοτηθούν. Το συνολικό ύψος της ενίσχυσης δεν είναι δυνατόν να υπερβαίνει το 10 % του συνολικού επενδυτικού κόστους και η σχετική αίτηση πρέπει να υποβληθεί στην Επιτροπή από το ενδιαφερόμενο κράτος μέλος.

Μια άλλη αντιμετώπιση θα μπορούσε να ήταν η υποβολή αίτησης από τα ενδιαφερόμενα μέρη για την επιχορήγηση ενός έργου δράσης συνδυασμένων μεταφορών (PACT), υπό τον όρο ότι το έργο είναι καινοτόμο και ότι πληρεί και άλλες αναγκαίες προϋποθέσεις. Με βάση τις διατάξεις του PACT, μπορούν να επιλεγούν προς χρηματοδότηση νέα δρομολόγια συνδυασμένων μεταφορών, επενδύσεις σε εξοπλισμό και ηλεκτρονικά συστήματα επικοινωνίας δεδομένων(3). Η επόμενη πρόσκληση υποβολής προτάσεων PACT θα αρχίσει το Δεκέμβριο του 1998.

(1) ΕΕ L 228 της 23.9.1995.

(2) απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου της 23.07.1996 για την ανάπτυξη του διευρωπαϊκού δικτύου μεταφορών (ΕΕ L 228 της 9.9.1996).

(3) κανονισμού (ΕΚ) 2196/98 του Συμβουλίου της 01.10.1998 σχετικά με τη χορήγηση κοινοτικής χρηματοδοτικής συνδρομής για δράσεις καινοτόμου χαρακτήρα με σκοπό να προωθηθούν οι συνδυασμένες μεταφορές.